SKRIFTLIG FORESPØRGSEL P-1682/03

af Enrico Ferri (PPE-DE) til Kommissionen

(15. maj 2003)

Om: Undersøgelse af sikkerheden til søs og miljøindvirkningerne af uddybningsprojektet ud for havnen i La Spezia

La Spezias havnemyndigheder har iværksat en plan for uddybning af adgangsvejene til La Spezias havn ned til en dybde af 15 meter og med fjernelse af 40 000 km3 slam, således at kæmpestore containerskibe på 6500 til 6800 TEU vil få adgang til havnen. Dette projekt indebærer en kraftig udvidelse af havnen og en forøgelse af havnetrafikken. Projektet er i øjeblikket suspenderet af den administrative domstol i Genova. Planen har både negative miljømæssige virkninger og påvirker den offentlige sundhed for borgerne i havneområdet, idet de i forvejen påvirkes af miljøoprydningen fra stedet (med den dertil hørende spredning af forureningen på havnebunden). Dertil kommer, at planen vil medføre en betydelig forøgelse af havnetrafikken til La Spezia med de deraf følgende negative konsekvenser for sikkerheden til søs.

Mener Kommissionen ikke, at denne plan kan have katastrofale miljømæssige følger i betragtning af, at der nu skal fjernes bundlag på et havbundsområde, hvor der i forvejen i længere tid er fjernet bundlag?

Projektet vedrører ligeledes områder, der ligger tæt på havnen og er betegnet som områder af fællesskabsinteresse (selv om ikke hele havnen betragtes som et område af fællesskabsinteresse se svar på tidligere forespørgsel H-0849/02(1)).

Mener Kommissionen ikke, at sådanne anlægsarbejder vil medføre en yderligere spredning og oplagring af de farlige stoffer, der allerede er til stede ud for havnen, og desuden ødelægge det offentlige billede af La Spezias bugt, som kommer til udtryk i betegnelsen Golfo dei Poeti (digternes bugt)?

Mener Kommissionen ikke, at en forøgelse af havnen (udtrykkeligt erklæret i uddybningssprojektet) og den efterfølgende øgede havnetrafik vil påvirke sikkerheden til søs i negativ retning?

Emnet er behandlet i alle disse dokumenter:

- traktatens artikel 174, 175 og 176,

- EU-lovgivningen med hensyn til søtrafiksikkerhed, senest Kommissionens meddelelse om skærpelse af sikkerheden til søs efter olieskibet Prestiges forlis,

- Rådets direktiv 92/43/EØF(2) af 21. maj 1992,

- forordning (EF) nr. 1406/2002(3) af 27. juni 2002 om oprettelse af Det Europæiske Søfartssikkerhedsagentur,

- Europa-Parlamentets og Rådets forslag til direktiv om forurening fra skibe og om indførelse af sanktioner, herunder strafferetlige sanktioner, for ulovlig forurening,

- direktiv 85/337/EØF(4), der foreskriver vurdering af de miljømæssige indvirkninger af visse offentlige eller private projekter, hvoriblandt der udtrykkeligt i bilag 1, pkt. 8, og bilag 2, pkt. 13, er fastsat havneprojekter, der fører til øget trafik til søs, som er det erklærede formål med uddybningsprojektet:

1. Kan Kommissionen undersøge den nuværende situation og se på, hvilke virkninger projektet vil få for sikkerheden til søs?

2. Kan Kommissionen foretage en undersøgelse af dette projekts miljømæssige indvirkninger?

(1) Skriftlig forespørgsel af 1.4.2003.

(2) EFT L 206 af 22.7.1992, s. 7.

(3) EFT L 208 af 5.8.2002, s. 1.

(4) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(24. juni 2003)

Kommissionen har tidligere besvaret det ærede medlems mundtlige forespørgsel (H-0849/02) om dette emne i spørgetiden på Parlamentets plenarmøde i januar 2003. Ud fra de nye oplysninger, som det ærede medlem har fremskaffet, synes projektet at være en udvidelse af La Spezias eksisterende havn. Som sådan er den omfattet af bilag II, punkt 13, til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (WM-direktivet), ændret ved Rådets direktiv 97/11/EF af 3. marts 1997(1). I sådanne tilfælde skal medlemsstaterne afgøre, enten ved en ad hoc-undersøgelse eller ud fra grænseværdier eller kriterier, hvorvidt projektet skal vurderes på baggrund af de relevante udvælgelseskriterier, der er fastlagt i bilag III til direktivet. Ud fra de oplysninger, som det ærede medlem fremlægger, har Kommissionen dog ingen grund til at antage, at WM-direktivet ikke finder korrekt anvendelse.

For så vidt angår Rådets direktiv 92/43/EØF af 21. maj 1992 om bevaring af naturtyper samt vilde dyr og planter, fremgår det ikke klart af det ærede medlems oplysninger, om projektet efter al sandsynlighed vil påvirke en foreslået lokalitet af fællesskabsbetydning i betydelig grad, og, hvis dette er tilfældet, om der er udført en relevant vurdering af dets indvirkning på lokaliteten.

Med hensyn til den påståede negative indvirkning på sikkerheden til søs er der ikke noget, der tyder på, at projektet med at uddybe adgangsvejene til La Spezias havn ville være i strid med fællesskabslovgivningen om søtrafiksikkerhed, som nævnt af det ærede medlem. Hvis projektet skulle medføre forøget søtrafik og en forøget forurening på grund af anlægsarbejdet, ville det ikke nødvendigvis være i strid med Fællesskabets eksisterende lovgivning om søtrafiksikkerhed, der hovedsagelig omhandler sikkerhedsstandarder for skibe, overvågning af søtrafik og forebyggelse af forurening fra skibe.

Kommissionen har ingen grund til at antage, at fællesskabslovgivningen ikke finder korrekt anvendelse på grundlag af de oplysninger, som det ærede medlem fremlægger. Hvis det ærede medlem kan fremskaffe detaljerede oplysninger, som Kommissionen kan anvende i evalueringen af disse spørgsmål i forhold til de ovennævnte direktiver, vil Kommissionen være i stand til at undersøge sagen.

(1) EFT L 73 af 14.3.1997.